Qualitat, 
seguretat 
i estabilitat. 


Millorar les nostres condicions 
laborals per millorar l'escola. 


Programa electoral 


Eleccions a comitè d'empresa març 2021 











Presentació de la 
candidatura 


El programa electoral que teniu a les mans és fruit de recollir 
les propostes que hem anat treballant al llarg d'aquest curs. 
Hem fet trobades, reunions per posar en marxa les eleccions, per 
compartir necessitats, per debatre diferents enfocaments, reco- 
llides de signatures, assemblees de treballadores..., no hem paratl 


Però dir que aquest procés el vam començar el setembre del 
2020 seria mentida. La idea que un comitè d'empresa era quel- 
com necessari va aparèixer fa just un any, quan ens van notifi- 
car que entràvem en ERTO per l'estat d'alarma i la COVID-19. En 
aquells moments d'incertesa l'autoorganització de la plantilla 
va permetre que ens ajudéssim entre nosaltres: fer una comis- 
sió ad hoc, aprendre sobre el conveni i els nostres drets laborals, 
submergir-nos en el funcionament del SEPE, conèixer l'equip de 
Thau BCN, entre tantes altres coses!! 


És des d'aquest esperit d'ajudar-nos entre nosaltres que neix la 
candidatura que us presentem. Per això hem deixat de banda les 
sigles i, malgrat estar afiliades a diferents sindicats (tots tres de 
classe, democràtics, solidaris i que busquen construir una socie- 
tat igualitària, justa i lliure), ens hem ajuntat en una agrupació de 
treballadores. 


Les persones que formem la llista de la candidatura no som sin- 
dicalistes professionals. N'hem après molt el darrer any i espe- 
rem seguir aprenent. Mentrestant, ens nodrirem de l'experiència 
que hem adquirit als moviments socials dels quals hem partici- 
pat (el Club Muntanyenc, la universitat, casals...,). Però no farem 
aquest aprenentatge soles: desitgem poder comptar amb la visió 
de tants companys i companyes com sigui possible i seguirem 


tenint l'assessorament de sindicats. L'objectiu és tenir en comp- 
te totes les sensibilitats i la pluralitat de la plantilla. 


Fa un any vàrem defensar els drets laborals de la plantilla sense 
tenir comitè i ara ho volem seguir fent des de dins i des de fora 
del comitè. Per aquest motiu el programa no parla només en 
termes laborals sinó que està pensat per construir una escola 
millor com a part de la comunitat educativa que som, i perquè 
millorar les nostres condicions laborals és millorar l'escola. Ens 
agradaria molt representar a les nostres companyes i companys 
de feina en aquesta nova etapa. Sense perdre mai de vista que 
representar legalment la plantilla no vol dir prendre deci- 
sions en el seu nom. 


Així doncs, esperem que trobeu interessants les propostes que 
us expliquem en aquest llibret. Si teniu dubtes o aportacions 
ens agradarà molt que ens la compartiu i que treballem con- 
juntament per dur-les a terme. 


Esperem que ens feu confiança 
i voteu la nostra candidatura el 
pròxim 25 de març. 





Laura Gené: des del 2006 que treballo com a mo- 
nitora a l'escola. He fet moltes funcions dins l'es- 
cola des de llavors (permanències, extraescolars, 
venda de llibres...) i des del 2016 faig de coordi- 
nadora de l'etapa de l'ESO al migdia. L'any passat, 
quan ens van aplicar l'ERTO pel confinament, em 
vaig afiliar a la CGT. 


Adrià Gil: Afiliat a Co.bas, fa 3 anys que estic al 
Thau com a monitor de primària i d'ESO. He aca- 
bat recentment la carrera de ciències ambientals 
i he treballat en el sector de l'educació ambiental 
i a l'obra, en una empresa de bioconstrucció. 


Clara Garcia: Des d'aquest setembre treballo 
com a monitora de menjador de 2n d'ESO i com a 
vetlladora a l'escola. He tingut molts llocs de fei- 
na diversos mentre estudio per a ser mestra de 
secundària. 


Guillem Calvet: Estic afiliat a Co.Bas i sóc exalum- 
ne del Thau. Actualment faig tasques de monitor 
de l'espai de migdia a primària i d'extraescolars. 
Vaig començar a treballar al Thau a l'inici de curs. 
Fora l'escola treballo esporàdicament com a guia 
de muntanya. 





Fabio Scaligine: fa un any i mig que treballo al 
menjador del Thau amb alumnes de 1r d'ESO i 
he estat també a l'escola fent casals d'estiu. Estic 
afiliat a la CGT. Fora del Thau estic treballant a un 
institut com a vetllador. 

Alba Monfort: Treballo al Thau des de setembre 
com a monitora de 2n d'ESO. He treballat com 
a monitora durant dos anys a un institut públic 
del Baix Llobregat, entre d'altres. Vaig començar 
la carrera de Filosofia i, actualment, estic cursant 
Filologia Hispànica. Estic afiliada a la CGT. 


Siscu Reche: Sóc afiliat de la COS. Fa 6 anys que 
estic treballant a l'escola i les meves funcions són 
coordinador del cicle superior d'EP i entrenador 
de la secció de futbol a extraescolars. He treballat 
en diferents oficis, però sempre el que m'ha om- 
plert més és treballar amb infants: sigui de mo- 
nitor esportiu o col-laborant en diferents esplais. 


Adrià Cabanillas: monitor de menjador a 
primària i extraescolars en la secció de bàsquet, 
des de setembre. Director tècnic i coordinació de 
clubs de bàsquet i casals d'estiu. 


Maria P. Bordonado: Després de treballar a di- 
ferents centres escolars, com a antiga alumna 
del Thau vaig decidir venir a treballar aquí ja fa 
pràcticament un any. Vaig començar amb l'ESO. 
Ara porto primària i també faig reforç a parvula- 
ri. M'agrada poder fer de l'espai de treball el més 
agradable i productiu possible. 


Marcel Florensa: No estic afiliat a cap sindicat. 
Sóc monitor de 1r i 2n de l'ESO, fa gairebé qua- 
tre anys que estic al menjador i sempre he estat 
a l'ESO fent diverses funcions. Sóc graduat en pe- 
dagogia i als estius faig de maquinista al Metro 
de Barcelona. 


Codi ètic 


1.- Les hores sindicals que tingui a disposició el comitè d'empre- 
sa s'utilitzaran exclusivament per a treball sindical. Com que 
ens presentem com una agrupació de treballadores i no com a 
sindicat, qualsevol persona de la plantilla que faci tasques sindi- 
cals podrà utilitzar-les. Per tal de fer-ne una gestió transparent, es 
publicaran al taulell i al blog mensualment. 


2.- El comitè d'empresa ha de ser la veu de la plantilla, però no 
pot decidir per ella. Totes les decisions importants s'han de pren- 
dre de forma democràtica en assemblea de treballadors/es. Per 
això es convocaran periòdicament assemblees on es decidirà la 
línia de treball que han de seguir els i les representants d'aquesta 
candidatura dins del comitè d'empresa. 


3.- El comitè d'empresa ha de representar i defensar els interes- 
sos del conjunt de la plantilla, no únicament els d'un sector. Tre- 
ballarem per la millora de les condicions laborals de totes les treba- 
lladores d'ICCIC Serveis S.L. ja siguin de l'equip de neteja, de l'equip 
de monitoratge de l'espai migdia o de l'equip d'extraescolars. 


4.- En les accions i funcionament del comitè d'empresa s'han 
d'aplicar els principis de solidaritat entre treballadors i treballado- 
res. Entenem que els companys i companyes ens hem d'ajudar 
entre nosaltres. Si un sector de la plantilla es veu perjudicat, és 
tasca de tothom defensar els seus drets i condicions laborals. 


5.- De la mateixa manera, també és important el suport a les plan- 
tilles d'altres empreses, especialment si són del sector educatiu. La 
defensa dels drets de la classe treballadora és també la defensa 
dels nostres drets. Les reformes laborals, la deslocalització i tan- 
cament d'empreses, així com la llei mordassa, la repressió vers la 
llibertat d'expressió o les opressions masclistes, LGBTI-fòbiques, 
racistes, etc. ens afecten directament i cal revertir-les si apareixen 
al nostre espai de treball. 


Funcionament 


1.- Dues assemblees per any com a mínim, on poder definir i 
decidir les línies de treball que la plantilla vulgui dins del comitè 
d'empresa. Qualsevol membre de la plantilla podrà proposar te- 
mes a tractar. 


2.- Compromís de facilitar la convocatòria d'assemblees a 
proposta de la plantilla. Per fer-ho, els i les delgades convoca- 
rem assemblea sempre que ho demani un terç d'una de les sec- 
cions de servei (neteja, monitoratge, extraescolar). De la mateixa 
manera, es tindran en compte les diferents divisions per etapes 
educatives (parvulari, primària i secundària). 


3.- Un dia al mes dedicat a assistència sindical, per als compan- 
ys i companyes, però també per les seves famílies i amics. També 
es podran fer consultes a través de correu electrònic. Aquestes 
consultes seran confidencials i només es farà públic el nombre 
total de consultes i les hores dedicades. 


4.- Comunicació, sigui escrita o a través de reunions, amb l'em- 
presa per traslladar les necessitats i demandes de la plantilla. 
Publicarem informes de les conclusions d'aquestes comunica- 
cions amb l'empresa. 


5.- Dedicació expressa d'un dels delegats a la prevenció de ris- 
cos laborals. 


6.- Des de la candidatura convocarem una trobada mensual 
oberta en què es convida a totes les treballadores a participar de 
forma totalment voluntària. 


7.- Informació i formació en temes d'interès per la plantilla 
en relació en l'actualitat social i política, relacions laborals, riscos 
laborals, jubilació, baixa, ERTO, etc. 

8.- Suport a les plantilles d'altres empreses on hi hagi un conflic- 
te laboral. Tenir contacte amb treballadors i treballadores, comitès 
d'empresa i sindicats de l'àmbit de l'educació en el lleure i de neteja. 


Qualitat 


- Treballar per tenir reforços segons les necessitats 
educatives d'infants i joves. 

En molts moments no podem fer la nostra tasca amb la 
qualitat òptima a causa de les limitacions amb les quals 
ens trobem quant a falta de monitoratge, manca de re- 
cursos pedagògics, de temps i altres. 


- Treballar perquè hi hagi un augment d'hores i així 
poder desenvolupar el pla pedagògic de l'espai mig- 
dia. 

Com a educadores requerim un marc pedagògic compar- 
tit entre tot el monitoratge per a poder treballar de forma 
unitària i coherent, promovent valors i assegurant l'efi- 
ciència educativa en infants i joves durant la nostra jorna- 
da laboral. Entenem que aquest pla s'ha de desenvolupar 
des de la coordinació de l'Espai Migdia encara que sigui 
una reivindicació del comitè. 


- Treballar perquè hi hagi un augment d'hores perquè 
l'equip de monitoratge es pugui coordinar millor amb 
el claustre de professors i professores. 

En el dia a dia de l'escola el temps se'ns menja i massa so- 
vint no ens podem aturar per reflexionar i compartir qui- 
nes són les necessitats de l'alumnat i com es desenvolupa 
el seu creixement. Necessitem espais periòdics de coordi- 
nació interna de l'equip i més temps per comunicar-nos 
amb els i les mestres i així seguir treballant en la mateixa 
direcció. 


Seguretat 


- Reclamar EPI segurs i efectius. 

La covid-19 ha augmentat els riscos laborals als quals ens 
exposem, volem que l'empresa ens asseguri el material 
necessari per a treballar de forma segura. Els guants a par- 
vulari, les mascaretes homologades, el gel hidroalcohòlic, 
el sabó,... són material d'higiene que ens protegeixen a 
nosaltres, però també als i les alumnes i la resta de comu- 
nitat educativa que forma part de l'escola. 


- Desenvolupar un pla i treballar per la prevenció de 
riscos laborals de la plantilla. 

La nostra feina pot afectar la nostra salut de moltes ma- 
neres, com poden ser afeccions psicosocials com l'estrès 
o l'ansietat i les lesions físiques derivades de les nostres 
tasques diàries. Cal doncs desenvolupar i aplicar un pla 
de prevenció de riscos laborals. 


- Desenvolupament del pla d'igualtat. 

Tal com marca la llei, les empreses amb més de 50 perso- 
nes contractades han de tenir un pla d'igualtat de gènere. 
Aquest pla es desenvolupa en una comissió mixta entre 
empresa, comitè i persones voluntàries. El nostre com- 
promís rau a treballar perquè aquest tiri endavant tan 
aviat com es pugui. 


Estabilitat 


- Clarificar nòmines 

Massa vegades les nòmines són difícils de desxifrar: quan- 
tes hores he fet de més?, quin és el preu hora?, les vacan- 
ces estan prorratejades2 Són preguntes que ens fem so- 
vint. Per això portem la proposta de treballar perquè els 
conceptes de les nòmines siguin més clars i entenedors. 


- Vetllar perquè el sou pugi segons l'IPC anual i en 
proporció al que diuen els convenis. 

El volum de feina ha augmentat davant el context de pan- 
dèmia com també ha augmentat el cost de la vida mentre 
els nostres sous segueixen igual que fa molts anys. Volem, 
com a mínim, que aquests augmentin com ho fa l'IPC, 
tant el preu hora com les sortides i les feines puntuals de 
neteja. 


- Treballar perquè la plantilla de l'equip de neteja tin- 
gui un sou digne i acord amb la seva tasca essencial. 
Sempre ho ha sigut, però la pandèmia que estem vivint 
ens ha posat sobre la taula com n'és d'essencial la tasca 
de l'equip de neteja. Pensem que aquesta importància 
no queda reflectida en el sou que rep aquesta part de la 
plantilla, portant-les a haver d'estar pluriocupades per 
arribar a final de mes, volem que això canvii. 

- Tenir contractes fixos i regularitzar els annexos. 

Per a un millor desenvolupament de l'activitat pedagògi- 
ca i una estabilitat laboral per a totes les treballadores a 
l'escola, volem tenir contractes fixos discontinus des del 
primer any de contractes. També és necessari que les ho- 
res vinculades a annexos que es van renovant any rere 
any passin a formar part del contracte fix. 


- Seguir treballant pel complement salarial del 3020 
en cas d'un nou ERTO. 

Des del comitè seguirem treballant a partir de la feina i 
les reivindicacions que vam iniciar fa poc més d'un any en 
cas d'un nou confinament. 


-Compromís amb la defensa dels llocs de treball. 

La plantilla ha augmentat a consequència de la pandè- 
mia, ens preocupa que quan es redueixin els efectes i les 
mesures aplicades en el nostre sector, l'empresa proce- 
deixi amb acomiadaments o no renovacions de contrac- 
te. Quedar-se a l'atur mai és una situació favorable, i en 
l'actual situació de crisi econòmica encara ho és menys. 
Cal sumar-hi també el desgast d'un curs difícil, on totes 
i tots hem posat el nostre granet de sorra perquè el curs 
tirés endavant amb la normalitat més gran possible. Així 
doncs, si arriba el moment, defensarem que no es re- 
dueixi la plantilla iacompanyarem i assessorarem les per- 
sones afectades. 

Vota 


la candidatura 
en què — 
decideixes! 











